फरीदाबाद. चंडीगढ़ की तर्ज पर औद्योगिक नगरी फरीदाबाद में भी अब सड़कों के साथ साइकिल ट्रैक होंगे। हुडा की यह कवायद तीन चरणों में पूरी होगी। पहले चरण में डिवाइडिंग रोड पर साइकिल ट्रैक बनेंगे। दूसरे चरण व तीसरे चरण में बाइपास रोड और हुडा के बाकी सेक्टरों को कवर किया जाएगा।
साइकिल ट्रैक के साथ-साथ छायादार पेड़-पौधे भी लगाए जाएंगे। जिससे गर्मी के दिनों में छांव और सर्दी के दिनों में शीतलहर से राहत मिले। सेक्टर में रहने वाले करीब पांच लाख से अधिक लोगों के अलावा शहरी क्षेत्र के 3.5 लाख साइकिल चालकों को इस बहुउद्देशीय योजना का लाभ मिलेगा।
हुडा ने मांगी ऑनलाइन निविदाएं
इस योजना के तहत पहले चरण में 50 लाख रुपए खर्च होंगे। हुडा की तरफ से इस कार्य को पूरा करने के लिए ऑनलाइन निविदाएं मांगी गई हैं। आठ जनवरी को निविदाएं खोली जाएंगी। इसके बाद योजना पर काम शुरू होगा। पहले चरण का काम पूरा होने के बाद दूसरे व तीसरे चरण का कार्य शुरू होगा।
दूसरे चरण में होगा यह काम
इस योजना के तहत दूसरे चरण में बाइपास रोड और दूसरे सेक्टरों को लिया जाएगा। हुडा के पास नहरपार समेत रिहायशी और कामर्शियल मिलाकर 100 सेक्टर हैं। सर्वे के मुताबिक सिक्स लेन बाइपास के दोनों तरफ रिहायशी व औद्योगिक क्षेत्र हैं। बाइपास रोड से एनएचपीसी, एनपीटीआई, एचएसआईआईडीसी और डीएलएफ औद्योगिक क्षेत्र में रोज एक लाख से अधिक साइकिल चालक मजदूर आवाजाही करते हैं। बदरपुर-बॉर्डर से कैली गांव तक बाइपास रोड करीब 37 किलोमीटर लंबी है।
सर्वेयर विंग ने किया पहले सर्वे
इस योजना से पहले हुडा की सर्वेयर विंग ने सर्वे किया था। बाइपास रोड और राष्ट्रीय राजमार्ग को लिंक करने वाली कुल सड़कों की संख्या 28 है। इनमें से 22 ऐसी प्रमुख सड़कें हैं, जिन पर साइकिल चालक भी बड़ी संख्या में चलते हैं। साइकिल ट्रैक बनने से बाइपास रोड और मथुरा रोड के बीच हुडा क्षेत्र में साइकिल चलाने वाले लोगों को काफी सुविधा होगी।
सैर, साइकलिंग का लुत्फ
हुडा क्षेत्र में बहुत से लोग सुबह की सैर और साइकलिंग करते हैं। ट्रैक बनने के बाद जो लोग सुबह और शाम को साइकलिंग करते हैं, उन्हें इसका लाभ मिलेगा। यही नहीं पैदल यात्रियों को भी इस ट्रैक का लाभ मिलेगा। सड़क पर दौड़ते वाहनों से बचते हुए उन्हें चलने के लिए एक निश्चित स्थान मिलेगा।
बागवानी विभाग बनाएगा हरित क्षेत्र
साइकिल ट्रैक के साथ हरित क्षेत्र हुडा का बागवानी विभाग विकसित करेगा। इसके तहत साइकिल ट्रैक के साथ छायादार पौधे लगाए जाएंगे। जिससे वे पेड़ बनकर लोगों को गर्मी से राहत प्रदान करें। हरित क्षेत्र में कहीं-कहीं रात के वक्त खुशबू बिखेरने वाले पेड़ रात की रानी और कुछ फूलदार पौधे भी होंगे। ये पौधे साइकिल ट्रैक की रौनक बढ़ाएंगे।
फरीदाबाद हुडा प्रशासन गरिमा मित्तल ने बताया कि अभी फिलहाल सेक्टर-11-12 की डिवाइडिंग रोड के लिए निविदाएं आमंत्रित की जा रही हैं। इसके बाद दूसरे व तीसरे चरण का कार्य होगा। हुडा क्षेत्र की हर सड़क के साथ साइकिल ट्रैक होगा। इस सुविधा के बाद सड़क पर साइकिल चालक व पैदल यात्रियों के साथ होने वाले हादसे नहीं होंगे।
hin_Deva hin_Deva hin_Deva hin_Deva hin_Deva hin_Deva mag_Deva hin_Deva awa_Deva hin_Deva hin_Deva hin_Deva hin_Deva